b'\n_START_ARTICLE_\nZona Antarctic\xc4\x83 Francez\xc4\x83\n_START_PARAGRAPH_\nTeritoriul Ad\xc3\xa9lie (francez\xc4\x83 Terre Ad\xc3\xa9lie) este un teritoriu \xc3\xaen Antarctica situat \xc3\xaentre punctul Pourquoi Pas aflat la coordonatele 66\xc2\xb012\xe2\x80\xb2S 136\xc2\xb011\xe2\x80\xb2E \xc8\x99i punctul Alden situat la coordonatele 66\xc2\xb048\xe2\x80\xb2S 142\xc2\xb002\xe2\x80\xb2E, cu o lungime a \xc8\x9b\xc4\x83rmului de 350 km, \xc3\xaen interior teritoriul extinz\xc3\xa2ndu-se 2.600 km spre Polul Sud pentru o suprafa\xc8\x9b\xc4\x83 total\xc4\x83 de 432.000km\xc2\xb2._NEWLINE_Administrativ este unul dintre districtele Teritoriilor australe \xc8\x99i antarctice franceze. \xc3\x8en urma semn\xc4\x83rii Atratatului Antarcticii \xc3\xaen 1959, Fran\xc8\x9ba \xc3\xae\xc8\x99i exercit\xc4\x83 suveranitatea asupra teritoriului \xc3\xaen contextul tratatului. \xc3\x8en 1991, tratatul a fost completat prin Protocolul de la Madrid asupra protej\xc4\x83rii mediului, ceea ce face din continentul Antarctic o "rezerva\xc8\x9bie natural\xc4\x83 consacrat\xc4\x83 p\xc4\x83cii \xc8\x99i \xc8\x99tiin\xc8\x9bei". Conform Tratatului Antarcticii, Fran\xc8\x9ba nu dispune de o Zon\xc4\x83 Economic\xc4\x83 Exclusiv\xc4\x83 \xc3\xaen largul coastelor teritoriului._NEWLINE_Teritoriul se \xc3\xaenvecineaz\xc4\x83 la est \xc8\x99i la vest cu Teritoriul Antarctic Australian. Coasta acestuia a fost descoperit\xc4\x83 de navigatorul francez Jules S\xc3\xa9bastien C\xc3\xa9sar Dumont d\'Urville \xc3\xaen 1837 \xc8\x99i l-a denumit dup\xc4\x83 so\xc8\x9bia sa, Ad\xc3\xa9lie. Polul Sud Magnetic, a c\xc4\x83rui pozi\xc8\x9bie variaz\xc4\x83 odat\xc4\x83 cu c\xc3\xa2mpul magnetic terestru, se afl\xc4\x83 \xc3\xaen proximitatea Teritoriului Ad\xc3\xa9lie. Climatul este caracteristic Antarcticii, cu temperaturi foarte joase \xc8\x99i furtuni foarte violente. Dintre speciile animale ce se g\xc4\x83sesc \xc3\xaen cadrul teritoriului, cele mai importante sunt Pinguinii Imperiali \xc8\x99i Pinguinii Ad\xc3\xa9lie._NEWLINE_Din 12 ianuarie 1956 Fran\xc8\x9ba de\xc8\x9bine o baz\xc4\x83 permanent\xc4\x83, Sta\xc8\x9biunea Dumont d\'Urville, situat\xc4\x83 la coordonatele 66\xc2\xb040\xe2\x80\xb2S 140\xc2\xb001\xe2\x80\xb2E, cu o popula\xc8\x9bie permanent\xc4\x83 de 33, care cre\xc8\x99te p\xc3\xa2n\xc4\x83 la 78 \xc3\xaen perioada verilor antarctice.'